ธปท.ยันบาทแข็งเพราะต่างชาติมั่นใจศก.ไทย
ธปท. ยอมรับ ค่าเงินบาทแข็งค่าสูงที่สุดในภูมิภาค ยืนยันไม่นิ่งนอนใจ มีมาตรการพร้อมดูแลในจังหวะที่เหมาะสม
24 เม.ย. 2556

ธนาคารแห่งประเทศไทย ยอมรับ ค่าเงินบาทแข็งค่าสูงที่สุดในภูมิภาค ยืนยันไม่นิ่งนอนใจ มีมาตรการพร้อมดูแลในจังหวะที่เหมาะสม
นางจันทวรรณ สุจริตกุล ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) เปิดเผยสถานการณ์ค่าเงินบาทว่า ตั้งแต่ต้นปีถึงปัจจุบัน เงินบาทแข็งค่าขึ้น 6% สูงที่สุดในภูมิภาค หรือจาก 30.55 บาทต่อเหรียญสหรัฐ  เป็น 28.82 บาทต่อเหรียญสหรัฐ ซึ่ง ธปท. ไม่ได้นิ่งนอนใจ มีการติดตามสถานการณ์อย่างใกล้ชิด และพร้อมดำเนินมาตรการดูแลทันทีที่ถึงเวลาที่เหมาะสม ซึ่งการจะใช้แต่ละมาตรการต้องพิจารณาภาพรวมเศรษฐกิจ ไม่ใช่เฉพาะผู้ส่งออกเพียงอย่างเดียว
อย่างไรก็ตาม การที่เงินบาทแข็งค่า เนื่องจากนักลงทุนมีความมั่นใจในเสถียรภาพเศรษฐกิจไทย ที่ขยายตัวต่อเนื่อง ประกอบกับการออก พ.ร.บ.กู้เงิน 2 ล้านล้านบาท เพื่อลงทุนโครงสร้างพื้นฐานเพิ่มขีดความสามารถ ยิ่งทำให้กระแสเงินทุนไหลเข้าต่อเนื่องจากความเชื่อมั่นในสินทรัพย์สกุลบาท
ส่วนประเทศเพื่อนบ้าน ยังมีปัจจัยลบ เช่น  อินโดนีเซียมีปัญหาขาดดุลบัญชีเดินสะพัดและขาดดุลงบประมาณ ทำให้ค่าเงินอ่อนค่าลงจากต้นปี 1% ส่วนฟิลิปปินส์ ค่าเงินอ่อนค่าลง 0.63% เกาหลีใต้ อ่อนค่าลง 4.28%  จากความตึงเตรียดของคาบสมุทรเกาหลี  และสิงค์โปร์อ่อนค่าลง 1.44% ขณะที่เงินริงกิตของมาเลเซียแข็งค่าเล็กน้อย 0.16% ตามสถานการณ์การเลือกตั้ง
"หากมองการเคลื่อนไหวของค่าเงินบาทเทียบกับสกุลเงินในภูมิภาคในปีที่ผ่านมา พบว่าเงินสกุลต่างๆ แข็งค่าขึ้นไปก่อนนี้แล้ว ขณะที่เงินบาทเพิ่งจะเริ่มแข็งค่าตามในช่วงนี้ ฉะนั้นการที่อัตราดอกเบี้ยไทยที่สูงกว่าประเทศตะวันตกไม่ใช่ปัจจัยหลักที่ดึงดูดเงินทุนไหลเข้า เพราะดอกเบี้ยนโยบายของไทยมีอัตราใกล้เคียงกับเพื่อนบ้าน แต่ที่ไทยโดดเด่นกว่าเพราะมีพื้นฐานเศรษฐกิจและเครดิตของไทยดีกว่า" นางจันทวรรณ กล่าว
สำหรับ เงินทุนที่ไหลเข้ามาจนกดดันค่าเงินบาท พบว่า ส่วนใหญ่เป็นเงินทุนที่เข้ามาลงทุนในตลาดพันธบัตร ทำให้การถือครองพันธบัตรภาครัฐของนักลงทุนต่างประเทศเพิ่มขึ้น 1.4 แสนล้านบาทในไตรมาสแรกของปีนี้ โดย 60% เป็นการลงทุนในพันธบัตรระยะยาว อายุเฉลี่ย 4.7 ปี และอีก 40% ลงทุนในพันธบัตรระยะสั้น ซึ่งสะท้อนให้เห็นว่า เงินทุนไหลเข้าที่เข้ามาไม่ใช่เงินทุนระยะสั้นหรือเป็นการเก็งกำไร